RO Jurnalul Oficial al Uniunii Europene CE 259/9

Contribuţia voluntariatului la coeziunea economică și socială

P6_TA(2008)0131

Rezoluţia Parlamentului European din 22 aprilie 2008 privind contribuţia activităţii de voluntariat la coeziunea economică și socială (2007/2149(INI))

(2009/C 259 E/02)

Parlamentul European,

— având în vedere cel de-al patrulea raport privind coeziunea economică și socială (COM(2007)0273),

— având în vedere Decizia nr. 1904/2006/CE a Parlamentului European și a Consiliului din 12 decembrie 2006 de instituire pentru perioada 2007-2013 a programului „Europa pentru cetăţeni” pentru promovarea cetăţeniei europene active (1),

— având în vedere Decizia nr.1719/2006/CE a Parlamentului European și a Consiliului din 15 noiembrie 2006 de instituire a programului „Tineretul în acţiune” pentru perioada 2007-2013 (2),

— având în vedere Decizia Consiliului nr. 2006/144/CE din 20 februarie 2006 privind orientările strategice ale Comunităţii pentru dezvoltare rurală (perioada de programare 2007-2013) (3),

— având în vedere Decizia nr. 2006/702/CE a Consiliului din 6 octombrie 2006 privind orientările strategice comunitare în materie de coeziune (4),

— având în vedere Rezoluţia Consiliului și a reprezentanţilor guvernelor statelor membre, reuniţi în cadrul Consiliului, din 13 noiembrie 2006, privind punerea în aplicare a obiectivelor comune de participare și de informare a tinerilor în vederea promovării angajamentului civic european activ al acestora (5),

— având în vedere comunicarea Comisiei, intitulată „Promovarea participării depline a tinerilor în domeniul educaţiei, al ocupării forţei de muncă și în societate” (COM(2007)0498),

— având în vedere Comunicarea Comisiei intitulată „Viitorul demografic al Europei — transformarea unei provocări în oportunitate” (COM(2006)0571),

— având în vedere Recomandarea nr. 2001/613/CE a Parlamentului European și a Consiliului din 10 iulie 2001 privind mobilitatea în interiorul Comunităţii a studenţilor, a persoanelor în curs de formare profesională, a voluntarilor, a cadrelor didactice și formatorilor (6),

— având în vedere Rezoluţia sa din 13 martie 2007 privind responsabilitatea socială a întreprinderilor: un nou parteneriat (7),

— având în vedere avizul Comitetului Regiunilor privind contribuţia activităţii de voluntariat la coeziunea economică și socială (8),

— având în vedere avizul Comitetului Economic și Social European privind activitatea de voluntariat: rolul și impactul acesteia în societatea europeană (9),

— având în vedere avizul Comitetului Regiunilor privind rolul organizaţiilor de voluntari — o contribuţie în folosul unei societăţi europene (10),

— având în vedere articolele 158 și 159 din Tratatul CE,

— având în vedere articolul 45 din Regulamentul său de procedură,

— având în vedere raportul Comisiei pentru dezvoltare regională (A6-0070/2008),

A. întrucât există estimări cu rezultate fiabile, care arată că mai bine de 100 de milioane de cetăţeni ai UE desfășoară acţiuni de voluntariat (11);

B. întrucât constatările iniţiale, obţinute în urma punerii în aplicare a Îndrumarului privind instituţiile non-profit (INP) editat de ONU (UN Handbook on Non Profit Institutions), arată că, în medie, INP-urile au un aport economic de 5 % din PIB și că timpul acordat activităţilor de voluntariat, chiar și în cazul unei estimări prudente, reprezintă mai bine de un sfert din această valoare (12);

C. întrucât voluntariatul este o forţă importantă, care alimentează societatea civilă și consolidează solidaritatea — una dintre valorile centrale ale UE — și constituie, de asemenea, o componentă esenţială de sprijin a programelor de dezvoltare a comunităţilor, în special în acele state membre care tocmai ies dintr-o perioadă de tranziţie post-comunistă;

D. întrucât un studiu recent, al cărui obiect au fost organizaţiile din toată Europa care folosesc voluntari, a demonstrat că valoarea adăugată generată este importantă: fiecare 1 EUR cheltuit de aceste organizaţii pentru a susţine voluntarii a produs un randament mediu între 3 și 8 EUR (13);

E. întrucât este necesar să fie recunoscut pe deplin aportul foarte important al activităţilor de voluntariat la formarea capitalului social;

F. întrucât finanţarea durabilă, în special finanţarea în scopuri administrative, este de o importanţă fundamentală pentru organizaţiile de voluntari și pentru activitatea de voluntariat în general;

G. întrucât raportul recent al Fundaţiei europene pentru îmbunătăţirea condiţiilor de viaţă și de muncă a identificat capitalul social ca element-cheie în procesul de elaborare a politicilor pentru stimularea dezvoltării economice în mediul rural (14);

H. întrucât concluzia principală a unui studiu recent, al cărui obiect a fost succesul programului Urban în Aarhus, este că cetăţenii locali și efortul de voluntariat au fost factori esenţiali pentru aplicarea reușită a programului (15);

I. întrucât voluntariatul nu numai că are o valoare economică măsurabilă, dar ar putea duce și la economii semnificative pentru serviciile publice; întrucât, în acest context, este important ca activitatea de voluntariat să fie percepută ca o activitate complementară serviciilor publice și nu drept un substitut;

J. întrucât activitatea de voluntariat contribuie la dezvoltarea personală și socială a voluntarului, exercitând și un impact pozitiv asupra comunităţii respective, cum ar fi asupra relaţiilor personale;

K. întrucât voluntarii joacă un rol important în ceea ce privește realizarea obiectivului Strategiei de la Lisabona de coeziune socio-economică prin contribuţia lor la integrarea financiară, de exemplu prin înfiinţarea de asociaţii de credit reglementate și de cooperative financiare nonprofit administrate și gestionate de voluntari;

L. întrucât responsabilitatea socială a întreprinderilor este atât o forţă motrice importantă pentru afaceri, cât și un element esenţial al modelului social european;

M. întrucât există o legătură între activitatea de voluntariat și dezvoltarea durabilă;

N. întrucât este important să se promoveze și sprijine cele mai bune practici de gestionare a activităţii voluntarilor în cadrul organizaţiilor care apelează la voluntari;

O. întrucât activitatea de voluntariat duce la implicarea directă a cetăţenilor în dezvoltarea locală și, astfel, poate avea un rol important în stimularea societăţii civile și a democraţiei;

P. întrucât, în rezoluţia sus-menţionată a Consiliului privind angajamentul civic activ, Consiliul încurajează o participare mai amplă a tinerilor în viaţa civică, structurile participative și activitatea de voluntariat;

Q. întrucât schimbările demografice din Europa determină existenţa unui număr mai mare de voluntari potenţiali mai în vârstă;

R. întrucât activitatea de voluntariat poate exercita efecte pozitive asupra sănătăţii umane (16); întrucât acest efect benefic asupra sănătăţii poate fi resimţit la orice vârstă și poate ajuta la prevenirea afecţiunilor fizice și mentale;

S. întrucât activităţii de voluntariat îi revine un rol în sprijinirea iniţiativelor de dezvoltare locală și în facilitarea punerii în aplicare reușite a unei serii de iniţiative finanţate de Comunitate, cum ar fi programele LEADER, INTERREG și PEACE,

1. încurajează statele membre, precum și autorităţile regionale și locale să recunoască valoarea activităţii de voluntariat în promovarea coeziunii sociale și economice; de asemenea, le încurajează să desfășoare activităţi în parteneriat cu organizaţiile de voluntari și să întreprindă consultări semnificative cu acest sector în vederea elaborării unor planuri și strategii pentru recunoașterea, valorizarea, susţinerea, facilitarea și încurajarea activităţii de voluntariat; de asemenea, îndeamnă statele membre să creeze un cadru instituţional stabil pentru participarea organizaţiilor non-guvernamentale (ONG-urilor) la dezbaterile publice;

2. solicită experţilor Comisiei implicaţi să facă o distincţie clară între organizaţiile de voluntari și ONG-uri, ale căror activităţi nu sunt organizate pe baza aceluiași tip de voluntariat, și solicită o investigaţie pan-europeană cuprinzătoare în ceea ce privește natura, nivelul și mecanismele interne ale participării sociale, inclusiv ale participării în regim de voluntariat și finanţarea în acest scop;

3. invită statele membre, precum și autorităţile regionale și locale, să depună eforturi efective pentru a ajuta organizaţiile de voluntari să aibă acces la fonduri suficiente și durabile, atât administrative, cât și destinate unor proiecte specifice, fără a le impune demersuri administrative și proceduri birocratice excesive, dar păstrând totodată mecanismele de control necesare asupra modului în care sunt cheltuiţi banii publici;

4. îndeamnă atât statele membre, cât și autorităţile regionale și locale, să sprijine crearea în fiecare localitate a unor servicii de voluntari pentru situaţii de urgenţă, pentru a asigura o reacţie rapidă la catastrofele naturale și la accidente;

5. atrage atenţia Comisiei asupra faptului că principiul de parteneriat, consfinţit atât în orientările strategice ale Comunităţii pentru dezvoltare rurală (perioada de programare 2007-2013), cât și în orientările strategice comunitare în materie de coeziune, nu este respectat în toate cazurile la nivel naţional (17)și, prin urmare, îndeamnă Comisia să întreprindă acţiunile administrative și instituţionale corespunzătoare pentru a garanta că propriile sale politici, proceduri și protocoale sunt respectate și aplicate efectiv în timpul consultărilor și negocierilor pe marginea Fondurilor Structurale și în timpul operaţiunilor ulterioare;

6. recomandă tuturor statelor membre să întocmească „conturi satelit” periodice pentru INP-uri și solicită includerea activităţii de voluntariat în aceste „conturi satelit”, astfel încât factorii de decizie să poată ţine seama de INP-uri la elaborarea politicilor; invită Comisia să analizeze felul în care voluntariatul ar putea fi inclus, în calitate de categorie specială, în conturile statistice ale EUROSTAT;

7. sprijină cu fermitate opinia conform căreia activităţile de voluntariat nu ar trebui să înlocuiască munca remunerată;

8. invită Comisia să depună eforturi pentru instituirea unui mecanism pentru toate fondurile comunitare, prin care activitatea de voluntariat să poată fi recunoscută ca o contribuţie la proiectele cofinanţate, și să elaboreze mecanisme cu ajutorul cărora ar putea fi evaluată, cu o precizie acceptabilă, valoarea economică a muncii de voluntariat; salută eforturile depuse de unele direcţii generale ale Comisiei în vederea adoptării unei abordări mai flexibile faţă de acceptarea activităţilor de voluntariat ca o contribuţie echivalentă cu fondurile UE în cazul proiectelor co-finanţate;

9. invită Comisia să promoveze oportunităţi pentru voluntarii mai în vârstă și să elaboreze un program pentru „Persoanele în vârstă în acţiune”, dat fiind numărul tot mai mare de asemenea persoane cu multă experienţă, dornice să activeze ca voluntari, programe care ar putea completa programul „Tineretul în acţiune” și s-ar putea desfășura în paralel cu acesta și o invită, de asemenea, să promoveze programe specifice pentru activităţi de voluntariat inter-generaţii, precum și pentru activităţi de mentorat;

10. încurajează statele membre să promoveze și să ușureze activitatea de voluntariat în toate comunităţile, atât în cele reale cât și în cele virtuale, cum ar fi voluntariatul familial sau voluntariatul în grupurile marginalizate sau în grupurile care, în mod tradiţional, nu se implică în asemenea activităţi, și să sublinieze importanţa deosebită a organizării activităţii de voluntariat astfel încât aceasta să fie compatibilă cu viaţa familială și profesională;

11. încurajează societăţile și alţi operatori din sectorul privat ca, în cadrul strategiei lor de responsabilitate socială a întreprinderilor, să sprijine financiar iniţiativele care promovează și consolidează voluntariatul și îndeamnă statele membre ca, în contextul activităţilor de voluntariat ale întreprinderilor, să furnizeze stimulente pentru sectorul privat, astfel încât acesta să finanţeze și să sprijine sectorul voluntariatului, ajutând astfel la asigurarea transferului abilităţilor și a cunoștinţelor comerciale de la sectorul privat către sectorul public și la îmbunătăţirea calităţii vieţii la nivel local prin încurajarea găsirii de soluţii pentru problemele locale folosind mijloace proprii;

12. invită Comisia să îmbunătăţească, cu ajutorul YOUTHPASS, printr-o legătură cu EUROPASS, recunoașterea activităţii de voluntariat ca o activitate ce permite dobândirea de competenţe și abilităţi, asigurând, totodată, faptul că activitatea de voluntariat nu este percepută ca o alternativă a instruirii formale, ci ca o completare a acesteia; în plus, solicită elaborarea unor măsuri la nivel naţional și local pentru a crește mobilitatea voluntarilor;

13. invită Comisia și statele membre să ancheteze motivele întârzierii adoptării propusei Carte europene a voluntarilor, care ar trebui să definească rolul organizaţiilor de voluntari și să stabilească drepturile și responsabilităţile acestora; recomandă evaluări anuale la nivel de omologi pentru a evalua munca de voluntariat depusă de statele membre, precum și în sectoare și organizaţii specifice;

14. recomandă Comisiei și statelor membre să înfiinţeze o bază de date europeană care să furnizeze informaţii de bază cu privire la organizaţiile de voluntari, precum și detalii cu privire la cele mai bune practici, care ar furniza orientări folositoare pentru îmbunătăţirea sistemelor de voluntariat;

15. solicită autorităţilor competente să garanteze ca voluntarii beneficiază de o acoperire adecvată prin asigurări împotriva accidentelor și asigurări de răspundere civilă în contextul activităţilor lor de voluntariat, precum și acoperirea oricăror cheltuieli convenite realizate de voluntari în contextul activităţilor lor de voluntariat;

16. invită Comisia, statele membre și autorităţile regionale și locale să promoveze voluntariatul prin educaţie la toate nivelurile, creând oportunităţi pentru activitatea de voluntariat în primele stadii ale ciclului educaţional, astfel încât să fie perceput ca o contribuţie normală la viaţa comunităţii, precum și să continue promovarea acestui tip de activităţi odată cu înaintarea în vârstă a elevilor/studenţilor, pentru a facilita „învăţarea simţului serviciului” ajutând elevii/studenţii să lucreze în parteneriat cu grupuri de voluntari/comunitare, în contextul programului lor de obţinere a diplomei/licenţei, în scopul de a încuraja dezvoltarea legăturilor dintre sectorul voluntariatului și sectorul educaţiei la toate nivelurile și de a promova voluntariatul și de a recunoaște învăţarea prin voluntariat ca parte a învăţării de-a lungul vieţii;

17. invită Comisia, în contextul revizuirii programate pentru 2010 a prevederilor TVA privind organismele publice și scutirile de natură socială, să analizeze, împreună cu statele membre, puternicele argumentele sociale în favoarea introducerii de scutiri de TVA pentru organizaţiile de voluntariat înregistrate în statele membre la achiziţiile destinate îndeplinirii obiectivelor lor, și, de asemenea, să analizeze argumentele pentru scutirea de TVA, în cazuri specifice, a bunurilor și serviciilor donate organizaţiilor de voluntariat;

18. invită statele membre să creeze, respectând totodată principiul subsidiarităţii, o infrastructură durabilă pentru activităţile de voluntariat, care să abordeze aspecte precum finanţarea de bază a organizaţiilor de voluntari;

19. recomandă ca anul 2011 să fie declarat Anul European al Voluntariatului;

20. recunoaște diversitatea activităţilor de voluntariat în statele membre, însă încurajează statele membre, precum și autorităţile regionale și locale, să înveţe unii de la alţii, atunci când este posibil, prin intermediul schimburilor de bune practici;

21. invită Comisia să înfiinţeze programe de sprijin pentru organizarea unor sisteme mai eficiente de cooperare și de dezvoltare a legăturilor reciproce între organizaţiile de voluntari și să consolideze programele internaţionale de schimb de voluntari care, în anumite cazuri, ar putea contribui la atingerea Obiectivelor de Dezvoltare ale Mileniului; propune, în special, înfiinţarea de programe care să contribuie la stimularea din nou a activităţilor de voluntari din statele membre în care activitatea de voluntariat a ajuns să fie asociată cu acţiunile obligatorii;

22. recomandă promovarea proiectelor de voluntariat la nivel transfrontalier;

23. invită Comisia să privească cu înţelegere situaţia voluntarilor în toate politicile și domeniile legislative;

24. invită părţile interesate, organizaţiile de voluntari și mass-media locale și regionale vizate să informeze în mod adecvat cetăţenii cu privire la posibilităţile de angajare în activităţi de voluntariat, oferind și instruirea corespunzătoare, acordând o atenţie deosebită grupurilor sociale vulnerabile și marginalizate și nevoilor regiunilor periferice și inaccesibile;

25. îndeamnă Comisia să elaboreze, în cadrul creat de Planul D pentru Democraţie, Dialog și Dezbateri, un Plan V pentru Valorizarea, Validarea și asigurarea Vizibilităţii Voluntarilor;

26. solicită Comisiei să revizuiască politica de eliberare a vizelor pentru participanţii din ţări terţe la programele de voluntariat recunoscute ale UE, în vederea introducerii unui regim mai flexibil de eliberare a vizelor, în special în cazul voluntarilor din ţările vecine ale UE;

27. încredinţează Președintelui sarcina de a transmite prezenta rezoluţie Consiliului, Comisiei, guvernelor și parlamentelor statelor membre, Comitetului Regiunilor și Comitetului Economic și Social European.

(1) JO L 378, 27.12.2006, p. 32.

(2) JO L 327, 24.11.2006, p. 30.

(3) JO L 55, 25.2.2006, p. 20.

(4) JO L 291, 21.10.2006, p. 11.

(5) JO C 297, 7.12.2006, p. 6.

(6) JO L 215, 9.8.2001, p. 30.

(7) JO C 301 E, 13.12.2007, p. 45.

(8) JO C 105, 25.4.2008, p. 11.

(9) JO C 325, 30.12.2006, p. 46.

(10) JO C 180, 11.6.1998, p. 57.

(11) Raportul Eurobarometru. Analiza realităţii sociale (februarie 2007).

(12) Raport editat de Universitatea Johns Hopkins, Evaluarea societăţii civile și a activităţii de voluntariat (Measuring Civil Society and Volunteering). Septembrie 2007. www.jhu.edu/ccss.

(13) Voluntariatul dă rezultate (Volunteering works), Institute for volunteering research and volunteering, Anglia, septembrie 2007.

(14) A se vedea Mandl, I., Oberholzner, T., & Dörflinger, C. Fundaţia europeană pentru îmbunătăţirea condiţiilor de viaţă și de muncă (European Foundation for Living and Working Conditions). http://www.eurofound.europa.eu/pubdocs/2007/18/en/1/ef0718en.pdf.

(15) Vestergaard Poulsen, L., De la un cartier defavorizat la o comunitate durabilă, rezumat în limba engleză (From Deprived Neighbourhood to Sustainable Community, English Summary). Programul Urban II în Aarhus 2002-2007.

(16) A se vedea Beneficiile privind sănătatea ale activităţii de voluntariat — o sinteză a cercetărilor recente (The Health Benefits of Volunteering — A Review of Recent Research), Corporation for National and Community Service, 2007.

(17) A se vedea Societatea civilă ca partener în cadrul Fondurilor Structurale ale Uniunii Europene (Civil Society as a Partner in European Union Structural Funds), European Citizen Action Service. Noiembrie 2004.